Vnsen fruntliken grot to voren na vnsen vormoge alles ghuden. Ersame, leuen heren borgermester vnde rat der stat Reuell, wetet vmme vnse fruntlike bede to jw ersame wisheyt, dat gy so woll willen don [vnde] helpen dessen breff wisere Hans Petersson, laten wedderfaren so wele (!) als en recht js van Anders tunnebynder, de frowue hyr hefft ene mechtycht fwll vnde alle sodan gut van em to entfangen gelycks offt zee dar swluesst were, dat vorschulde wy gerne jn deme offt jn enem grotteren, jw ersame wysheyt Gode allemechtich befolen lange gesunt. Gescreuen to Wyborch des mydwekes na sunte Franssyesskws jnt jare xcvj. Borgermestere vnde rat der stad Wyborch. Adress: Den ersamen heren heren borgermestere vnde rat der stad Reuall, vnsen beswnderghen guden vrunde, mit gansser ersamheyt.